Hafnarhúsið á Akranesi boðið til sölu eða leigu Stjórn Faxaflóahafna hefur samþykkt að auglýsa hafnarhúsið við Faxabraut 1 á Akranesi til sölu eða leigu . Húsið er á tveimur hæðum byggt árið 1980 og er hundrað fermetrar að grunnfleti . Á efri hæðinni eru skrifstofur og aðstaða hafnarvarða en á neðri hæðinni aðstaða til smærri viðgerða . Gísla Gíslasyni hafnarstjóra var á fundi Faxaflóahafna 13. september falið að auglýsa húsið til sölu eða leigu undir veitingastarfsemi eða aðra þjónustu sem styrkt gæti hafsækna ferðaþjónustu á Akranesi . „ Í viðræðum fulltrúa Faxaflóahafna sf. við fulltrúa Akraneskaupstaðar að undanförnu hefur meðal annars verið rætt um með hvaða hætti megi koma af stað hafsækinni ferðaþjónustu við Akraneshöfn . Ýmsar hugmyndir hafa verið ræddar í þeim efnum og m.a. sú að bjóða Faxabraut 1 til sölu eða leigu undir veitingastarfsemi og hafa Faxaflóahafnir nú ákveðið að gera það , “ segir Gísli .